Diari Oficial de la Generalitat Valenciana


Sumari del DOGV 4808, del 29-07-2004 (2004/7469)

RESOLUCIÓ de 8 de juliol de 2004, de la directora general de Justícia, de la Conselleria Justícia i Administracions Públiques, per la qual resol inscriure la modificació dels Estatuts del Consell Valencià de Col·legis Professionals de Delineants i Dissenyadors Tècnics.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4808

Data del DOGV
:   29-07-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/7469


Data del document
:   08-07-2004

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * legislació
    * reglament intern
    * professió de l'urbanisme
    * col·legi professional

RESOLUCIÓ de 8 de juliol de 2004, de la directora general de Justícia, de la Conselleria Justícia i Administracions Públiques, per la qual resol inscriure la modificació dels Estatuts del Consell Valencià de Col·legis Professionals de Delineants i Dissenyadors Tècnics. [2004/X7469]
  
Vist l'expedient de modificació dels Estatuts del Consell Valencià de Col·legis Professionals de Delineants i Dissenyadors Tècnics, instruït a instància de Ricardo Brugarolas Molina, com a degà seu, i inscrit amb el número 2 de la secció segona del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la modificació i registre dels seus Estatuts al Registre de Col·legis Professionals i de Consells Valencians de Col·legis Professionals de la Comunitat Valenciana, de què es desprenen els fets següents:
  
1. El degà del mencionat Consell va presentar el 10 de gener del passat any, la modificació dels Estatuts del dit Consell, aprovada en reunió de data 21 de desembre de 2002.
  
2. En exercici del control de legalitat establit per l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana, se n'ha revisat el text estatutari.
  
3. El Consell Valencià de Col·legis Professionals de Delineants i Dissenyadors Tècnics, ha presentat la versió definitiva dels seus Estatuts en data 5 de juliol de 2004.
  
4. El text annex dels preceptes objecte d'adaptació estatutària queda incorporat íntegrament a la present resolució, i es dóna ací per reproduït.
  
Fonaments de dret
  
Els Estatuts contenen totes les determinacions exigides en l'article 10 de la Llei 6/1997, de 4 de desembre, de Consells i Col·legis Professionals.
  
Tals Estatuts han sigut aprovats amb els requisits i formalitats previstos en l'esmentat article, en els mateixos Estatuts del Col·legi, i en l'art. 70 del Decret 4/2002, de 8 de gener, pel qual s'aprova el Reglament de la Llei de Consells i Col·legis Professionals.
  
L'expedient ha sigut tramitat pel Servici d'Entitats Jurídiques, adscrit a esta Direcció General, de la Secretaria Autonòmica de Justícia i Interior, de la Conselleria de Justícia i Administracions Públiques, en virtut de les atribucions que té conferides pels decrets 7/2003 de 21 de juny i 113/2003, d'11 de juliol, sobre assignació de competències a les conselleries, i d'aprovació del ROF de la Conselleria de Justícia i Administracions Públiques, respectivament, i en relació amb la Llei 6/1997, de 4 de desembre, de Consells i Col·legis Professionals de la Comunitat Valenciana i el citat Decret 4/2002, de 8 de gener, del Consell de la Generalitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics i la resta de disposicions complementàries es dicta la resolució següent:
  
1. Inscriure la modificació dels Estatuts del Consell Valencià de Col·legis Professionals de Delineants i Dissenyadors Tècnics al Registre de Col·legis Professionals i Consells Valencians de Col·legis Professionals
  
2. Publicar en el DOGV els nous Estatuts perquè en prengueu coneixement.
  
Contra esta resolució, que posa fi a la via administrativa, es podrà interposar, potestativament, recurs de reposició davant el mateix òrgan que ha dictat l'acte, en el termini d'un mes comptat des de l'endemà de la notificació, o bé recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que s'hi utilitze qualsevol altra via que es considere oportuna.
  
València, 8 de juliol de 2004.- La directora general de Justícia: Patricia Montagud Alario.
  
ESTATUTS DEL CONSELL VALENCIÀ
  
DE COL·LEGIS PROFESSIONALS DE DELINEANTS
  
I DISSENYADORS TÈCNICS-
  
CAPÍTOL I
  
Disposicions generals
  
Article 1. Concepte
  
El Consell Valencià és una corporació de dret públic, amb personalitat jurídica pròpia i plena capacitat d'obrar per a l'èxit del seu fins, i es configura com a òrgan representatiu i coordinador dels Col·legis Professionals de Delineants i Dissenyadors Tècnics de la Comunitat Valenciana, amb les funcions que li conferix la legislació vigent, i amb àmbit d'actuació a la Comunitat Valenciana. El Consell Valencià serà regit pels presents Estatuts i, en el no previst en estos, per la Llei 6/97, de 4 de desembre, de la Generalitat Valenciana.
  
Article 2. Seu
  
La seu del Consell Valencià de Col·legis Professionals de Delineants i Dissenyadors Tècnics radicarà a la ciutat de València, sense perjuí de poder fer reunions en qualsevol altre lloc de la Comunitat Valenciana, quan així ho acorden la majoria dels seus membres.
  
Article 3. Organització territorial
  
1. Es constituirà un Col·legi Professional de Delineants i Dissenyadors Tècnics en cada una de les tres províncies de la Comunitat Valenciana coincidint amb el seu àmbit territorial, sense perjuí que cada col·legi puga organitzar dins del seu àmbit les delegacions que estime oportunes, i assenyalar les seues respectives demarcacions.
  
S'establixen els següents col·legis:
  
\* Col·legi Professional de Delineants i Dissenyadors Tècnics d'Alacant.
  
\* Col·legi Professional de Delineants i Dissenyadors Tècnics de Castelló.
  
\* Col·legi Professional de Delineants i Dissenyadors Tècnics de València.
  
2. La modificació de l'àmbit territorial dels col·legis, per la fusió, absorció o segregació, sempre que cap dels col·legis afectats sobrepasse l'àmbit de la Comunitat Valenciana, haurà de ser acordada per dits col·legis, d'acord amb el que preveuen els seus Estatuts, i aprovada per mitjà de Decret del Govern Valencià, previ informe del Consell Valencià de Col·legis Professionals de Delineants i Dissenyadors Tècnics.
  
Article 4. Règim intern
  
El Consell Valencià de Col·legis Professionals de Delineants i Dissenyadors Tècnics, es regirà, a més de pel que disposa l'article 1r dels presents Estatuts, per un Reglament de Règim Interior, aprovat per este i pels acords que adopte per al seu correcte funcionament.
  
Article 5. Competències del Consell Valencià de Col·legis Professionals de Delineants i Dissenyadors Tècnics
  
El Consell serà competent respecte a les matèries que afecten els col·legis d'Alacant, Castelló i València, així com per a resoldre els conflictes que puguen suscitar-se entre dos o més col·legis del seu àmbit, i entre els seus col·legiats.
  
Article 6. Funcions
  
Correspon al Consell l'exercici de les següents funcions :
  
a) Les funcions que l'article 6 d'estos Estatuts atribuïx als col·legis, quan l'àmbit territorial excedisca del de cada Col·legi i se circumscriga a la Comunitat Valenciana.
  
b) Representar els col·legis que l'integren en qüestions d'àmbit autonòmic i en les que preveuen estos Estatuts o li atorguen els col·legis, i hauran de realitzar les gestions necessàries per al compliment dels seus acords.
  
c) Coordinar les activitats dels col·legis que l'integren i registrar les altes i baixes dels col·legiats, per a això s'establirà un registre oficial en què a cada col·legiat s'assignarà el corresponent número d'orde.
  
d) Elaborar les normes deontològiques comunes i vetlar pel seu compliment.
  
e) Resoldre els conflictes que puguen suscitar-se entre els col·legis que l'integren, sense perjuí de l'ulterior recurs contenciós administratiu.
  
f) Aprovar i modificar els seus Estatuts i reglaments de règim interior.
  
g) Aprovar els seus pressuposts i fixar la participació equitativa dels col·legis en les despeses del Consell.
  
h) Executar els seus acords per mitjà de la Junta Directiva.
  
i) Informar sobre tots els projectes legislatius de normes del Govern Valencià que afecten els col·legis professionals o la professió, i elaborar i presentar propostes al Govern de la Generalitat Valenciana, a través de la conselleria corresponent.
  
j) Vetlar perquè es complisquen les condicions establides en les lleis i els Estatuts per a la presentació, elecció i proclamació dels membres de les juntes de Govern dels col·legis.
  
k) Desenvolupar la labor necessària per a portar a efecte quantes millores i innovacions siguen de conveniència per als col·legis de la Comunitat Valenciana i per als seus col·legiats.
  
l) Fomentar, crear i organitzar institucions, servicis i activitats que, en relació amb la professió, tinguen per objecte la promoció cultural, l'assistència sanitària i previsió social, la cooperació i el mutualisme, el foment de l'ocupació i altres actuacions pertinents, així com establir els concerts o acords més apropiats en este sentit amb l'administració i les institucions o entitats que corresponga.
  
m) Relacionar-se en l'exercici de les seues funcions amb altres corporacions professionals de l'Estat i les comunitats autònomes, en relació amb tot allò que siga d'interés per als col·legis de la Comunitat Valenciana i, en general, per a la professió.
  
n) Adoptar les mesures necessàries perquè els col·legis complisquen les resolucions del Consell, dictades en matèries de la seua competència.
  
o) Tractar d'aconseguir el major nivell d'ocupació dels col·legiats, i col·laborar amb l'administració en la mesura que resulte necessari.
  
p) Proposar al Govern de la Generalitat Valenciana, a través de la conselleria corresponent, les mesures necessàries per mantindre al dia un Estatut de la Funció Publica, en allò que afecte la professió dels delineants/dissenyadors tècnics, i informar de les disposicions de caràcter general que afecten a esta.
  
q) Resoldre en via administrativa els recursos que s'interposen contra els actes i acords dels col·legis. Els recursos hauran de ser resolts en el termini de tres mesos.
  
r) Vetlar perquè es complisquen les condicions exigides per les lleis i els Estatuts per a la presentació i proclamació de candidats per als càrrecs de les juntes de Govern dels col·legis o del Consell Valencià.
  
s) Adoptar les mesures que estime convenients per a completar provisionalment amb els col·legiats més antics les juntes de Govern dels col·legis, quan es produïsquen les vacants de més de la meitat dels càrrecs d'aquelles. La Junta Provisional així constituïda, exercirà les seues funcions fins que prenguen possessió els designats en virtut d'elecció, que se celebrarà conforme a les disposicions estatutàries.
  
t) Aprovar els Estatuts i visar els reglaments de Règim Interior dels Col·legis del seu àmbit, sempre que no vulneren el que establixen els presents Estatuts, ni en el que disposa l'actual Llei de Consells i Col·legis Professionals de la Comunitat Valenciana.
  
u) Qualssevol altres que els siguen atribuïdes d'acord amb la legislació vigent.
  
CAPÍTOL II
  
Òrgans de govern
  
Article 7. Ple del Consell Valencià.
  
1. El Ple del Consell Valencià de Col·legis Professionals de Delineants i Dissenyadors Tècnics estarà constituït pels consellers nats i els consellers democràticament elegits per les juntes de Govern de cada u dels col·legis oficials de Delineants i Dissenyadors Tècnics d'Alacant, Castelló i València.
  
a) Seran consellers nats els degans dels col·legis oficials de Delineants i Dissenyadors Tècnics d'Alacant, Castelló i València. Cessaran com a consellers quan cessen com a degans dels seus col·legis.
  
b) La Junta de Govern de cadascun dels col·legis oficials de Delineants i Dissenyadors Tècnics d'Alacant, Castelló i València elegirà democràticament un conseller per cada cinc-cents col·legiats o fracció Per a poder ser conseller per elecció caldrà tindre almenys tres anys d'antiguitat com a col·legiat, i no haver sigut sancionat per falta disciplinària greu o molt greu.
  
2. Tots els consellers tindran veu i vot en els assumptes debatuts. Quan es produïsca un empat en una votació, el president del Consell tindrà vot de qualitat o diriment.
  
3. Els consellers, abans de prendre possessió dels seus càrrecs, hauran de jurar o prometre la Constitució espanyola, l'Estatut d'Autonomia i lleialtat a sa majestat el rei, així com el rigorós compliment de les obligacions inherents al seu càrrec.
  
4. Els consellers, elegits per la Junta de Govern, no podran ser substituïts, excepte per acord de la seua Junta, coincidint amb els torns de renovació d'estes.
  
Article 8. Reunions i convocatòries del Ple del Consell Valencià
  
1. El Ple del Consell Valencià de Col·legis Professionals de Delineants i Dissenyadors Tècnics de la Comunitat Valenciana es reunirà com a mínim dos vegades a l'any, abans de finalitzar el primer i quart trimestre natural. En la primera d'estes reunions s'aprovaran els pressuposts, s'elegiran els càrrecs de la Junta Directiva i s'elaborarà una memòria sobre la situació del Consell.
  
2. Podran fer-se reunions extraordinàries del Ple del Consell, quan així ho estime convenient el mateix Consell o ho sol·liciten la Junta Directiva o cinc consellers com a mínim.
  
3. El Ple del Consell Valencià quedarà vàlidament constituït en primera convocatòria, quan assistisquen almenys la meitat més un dels seus membres, i, de no ser així, mitja hora més tard tindrà lloc en segona convocatòria amb el nombre de membres que assistisquen, sempre que hi estiguen presents, almenys, la majoria dels col·legis representats.
  
4. Tots els consellers tindran veu i vot en els assumptes debatuts. En cas d'empat, el president tindrà vot de qualitat o diriment.
  
5. El Ple del Consell serà convocat amb deu dies d'antelació, i la convocatòria haurà de contindre l'orde del dia i la documentació necessària per a la deguda informació dels seus membres. No es podran adoptar acords sobre assumptes que no figuren en l'orde del dia.
  
Article 9. Del règim d'adopció d'acords del Ple del Consell Valencià
  
Per a la validesa dels acords del Ple del Consell Valencià es requerirà majoria simple, i s'exigirà per a la seua validesa el vot favorable d'almenys la quarta part dels col·legis presents, amb independència del nombre de col·legiats que pogueren representar.
  
Els acords seran inclosos en l'acta, amb detall de la votació efectuada, s'emetrà el certificat corresponent, i serà d'obligat compliment per als col·legis de Delineants i Dissenyadors Tècnics de la Comunitat Valenciana i per als seus membres.
  
El Reglament de Règim Interior inclourà les normes concretes d'autentificació, procediment d'execució dels acords adoptats, i expedició i valor dels certificats.
  
Els acords del Consell Valencià, una vegada esgotada la via administrativa, es podran recórrer davant de la jurisdicció contenciosa administrativa, d'acord amb la legislació vigent.
  
Article 10. De la Junta Directiva
  
1. La Junta Directiva estarà composta per un president, un secretari i un administrador, que seran elegits per majoria simple pel Ple del Consell Valencià de Col·legis Professionals de Delineants i Dissenyadors Tècnics. Podran ser candidats a president, secretari i administrador únicament els consellers nats, i el seu mandat durarà quatre anys.
  
La Junta Directiva podrà designar vocals per a millor acompliment de les seues funcions, d'entre els consellers elegits per les juntes de Govern dels col·legis.
  
Tots els membres de la Junta Directiva tindran dret a un vot i, en cas d'empat el president del Consell Valencià de Col·legis Professionals de Delineants i Dissenyadors Tècnics tindrà vot de qualitat o diriment.
  
Els membres de la Junta Directiva hauran de fixar el seu domicili social a la seu del Consell Valencià.
  
2. Les funcions de la Junta Directiva es fixaran en el Reglament de Règim Interior del Consell Valencià i estaran encaminades a complir els acords del Consell.
  
3. Els membres de la Junta Directiva cessaran en els seus càrrecs:
  
a) Per dimissió o renúncia voluntària.
  
b) Pel transcurs de quatre anys des de la seua elecció.
  
c) Per haver cessat en la Junta de Govern dels seus col·legis.
  
d) Per inhabilitació per a l'exercici de professió o càrrec.
  
e) Per la pèrdua de la condició de membre del Col·legi.
  
f) Per falta d'assistència injustificada a dos sessions consecutives o quatre alternes en el termini d'un any.
  
g) Per aprovació de moció de censura, segons el que regula l'article 11.
  
Excepte en el cas previst en els apartats a), b) i d), per a la remoció de qualsevol dels membres dels òrgans del Consell, es notificarà per escrit a l'interessat la causa del cessament, el qual, en el termini de quinze dies, haurà de remetre al Consell contestació escrita. En el supòsit que en l'esmentada contestació l'interessat manifeste la seua conformitat amb el cessament, es produirà immediatament este, i s'arxivarà el procediment. Si l'interessat mostra la seua disconformitat, es traslladaran les al·legacions, i, si és procedent, els documents presentats al Ple del Consell, que resoldrà en el termini d'un mes. L'esmentada resolució es podrà recórrer davant del Consell General, en un termini no superior a un mes conforme a la legislació vigent.
  
Article 11. De la moció de censura
  
El Ple del Consell Valencià, a proposta d'un terç dels seus membres, podrà incloure en l'orde del dia de les seues reunions, ordinàries o extraordinàries, la presentació d'una moció de censura contra el president, secretari o administrador de la Junta de Govern del Consell Valencià, i expressar amb claredat les raons en què es basa.
  
La moció de censura requerirà un quòrum d'assistència de la meitat més un dels membres del Ple del Consell Valencià, sempre que estiguen representats tots els col·legis, i necessitarà per a la seua aprovació el vot favorable, directe i personal d'igual quòrum de la meitat més un dels membres del Ple, i s'exigirà a més per a la seua validesa el vot favorable d'almenys dos terços dels col·legis presents, amb independència del nombre de col·legiats que puguen representar.
  
Article 11 bis. Responsabilitat disciplinària
  
1. El Consell General podrà sancionar els membres del Consell Valencià pels actes o omissions en què incórreguen i que estimen constitutius d'infracció dels deures professionals o corporatius, o siguen contraris al prestigi i l'honorabilitat de la professió i el respecte a causa dels companys, així com les infraccions expressament incloses en els Estatuts de cada u dels col·legis d'Alacant, Castelló i València, que se sancionaran conforme al que establixen estos. Les sancions greus i molt greus comportaran la inhabilitació per a l'exercici dels càrrecs de govern del Consell durant el període que dure la sanció.
  
2. El procediment sancionador s'iniciarà per acord de l'òrgan competent, bé siga d'ofici o a instància de part, amb audiència de l'interessat, i se seguirà el procediment establit en la normativa reguladora del Consell General, i, en el no-previst en aquella resultaran d'aplicació supletòria els principis de la potestat sancionadora i del procediment sancionador de la legislació comuna per a les administracions.
  
Article 12. Del president
  
El president tindrà la representació legal del Consell Valencià i les altres funcions que l'atorguen els presents Estatuts i el Reglament de Règim Interior, i podrà delegar altres membres de la Junta Directiva per a les funcions que considere oportunes.
  
Article 13. Del secretari
  
El secretari actuarà com a feudatari de totes les actes i acords del Consell, i firmarà amb el president tots els documents de caràcter oficial, i vigilarà la correcta actuació administrativa.
  
Article 14. De l'administrador
  
L'administrador custodiarà els fons del Consell Valencià de Col·legis Professionals de Delineants i Dissenyadors Tècnics, que podrà depositar en una entitat bancària, i confeccionarà els pressuposts d'ingressos i despeses, i vigilarà el seu seguiment i correcta aplicació.
  
Article 15. Reunions de la Junta Directiva
  
La Junta Directiva es reunirà en sessió ordinària quatre vegades a l'any, coincidents amb el principi de cada trimestre natural, i amb caràcter extraordinari a requeriment del president o quan ho sol·liciten dos membres d'esta.
  
CAPÍTOL III
  
Règim econòmic
  
Article 16. Recursos econòmics del Consell Valencià de Col·legis Professionals de Delineants i Dissenyadors Tècnics
  
Els recursos econòmics del Consell Valencià seran sufragats pels col·legis que l'integren, en la proporció que s'establisca sobre les quotes ordinàries mínimes que satisfacen els col·legiats. També constituiran recursos propis del Consell Valencià les aportacions que amb caràcter extraordinari acorde el Ple, sempre en proporció al nombre de membres de cada col·legi, per atendre les necessitats imprevistes no consignades en el pressupost.
  
El Consell Valencià no podrà posseir béns patrimonials, excepte la seua seu i l'equipament d'esta.
  
CAPÍTOL IV
  
Modificació d'Estatuts
  
Article 17. Modificació d'Estatuts
  
Per a modificar els presents Estatuts caldrà acord adoptat, en reunió extraordinària convocada a l'efecte, per les dues terceres parts del Ple del Consell Valencià, i s'exigirà a més el vot favorable d'almenys dos terços dels col·legis, amb independència del nombre de col·legiats que puguen representar, i la seua aprovació pels organismes competents.
  
DISPOSICIÓ TRANSITÒRIA
  
En el termini màxim de sis mesos es constituirà, d'acord amb els presents Estatuts, el Consell Valencià de Col·legis Professionals de Delineants i Dissenyadors Tècnics i la seua Junta Directiva.
  
DISPOSICIÓ FINAL